Γνωμοδότηση της Οικονομικής και Κοινωνικής Επιτροπής για την «Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο επί του σημερινού και του προτεινόμενου ρόλου της Κοινότητας για την καταπολέμηση της κατανάλωσης καπνού»

(97/C 296/08)

Στις 23 Δεκεμβρίου 1996, και σύμφωνα με το άρθρο 198 της Συνθήκης για τις Ευρωπαϊκές Κοινότητες, η Επιτροπή αποφάσισε να ζητήσει τη γνώμη της Οικονομικής και Κοινωνικής Επιτροπής σχετικά με την παραπάνω ανακοίνωση.

Το τμήμα περιβάλλοντος, δημόσιας υγείας και κατανάλωσης, στο οποίο είχε ανατεθεί η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 3 Ιουνίου 1997 με βάση εισηγητική έκθεση του κ. Fuchs.

Κατά την 347η σύνοδο ολομέλειας (συνεδρίαση της 9ης Ιουλίου 1997), η ΟΚΕ υιοθέτησε με 86 ψήφους υπέρ, 44 κατά και 13 αποχές την ακόλουθη γνωμοδότηση.

1. Εισαγωγή

1.1. Με σκοπό τον περιορισμό της κατανάλωσης καπνού και των συνεπειών επί της υγείας των ευρωπαίων πολιτών, η Επιτροπή προτείνει μία σειρά επιλογών για περαιτέρω ενέργειες, ενόψει της καταπολέμησης της κατανάλωσης καπνού, τόσο στο επίπεδο της Κοινότητας όσο και των κρατών μελών. Στην ανακοίνωση περιλαμβάνεται, επίσης, μια απογραφή των εφαρμοζόμενων μέτρων και των κοινοτικών διατάξεων που αποσκοπούν στον περιορισμό της κατανάλωσης καπνού. Βάσει των αντιδράσεων στην ανακοίνωση, η Επιτροπή θα εξετάσει κατά πόσο είναι ανάγκη να προταθούν ειδικά μέτρα.

1.2. Για να υπογραμμίσει την ανάγκη για περαιτέρω δράση, η Επιτροπή επισημαίνει το γεγονός ότι μέχρι στιγμής η πρόοδος που σημειώθηκε όσον αφορά τη συγκράτηση της εξάπλωσης του καπνίσματος στην Ευρωπαϊκή Ένωση είναι απογοητευτική. Ποσοστό υψηλότερο του 40 % επί του συνολικού πληθυσμού της Κοινότητας συνεχίζει να καπνίζει και οι θάνατοι, οι οφειλόμενοι στο κάπνισμα, αναμένεται ότι θα αυξηθούν σημαντικά κατά τις επόμενες δεκαετίες. Στην ανακοίνωση υπογραμμίζεται ιδιαίτερως η ανάγκη για τη λήψη μέτρων που θα αφορούν ορισμένες ευπαθείς ομάδες, όπως οι γυναίκες, οι νέοι, τα άτομα με λιγότερο ευνοϊκές συνθήκες διαβίωσης, καθώς και οι μη καπνιστές.

1.3. Οι επιλογές που προτείνει η Επιτροπή βασίζονται σε αριθμό υφιστάμενων κοινοτικών πρωτοβουλιών, όπως π.χ. το πρόγραμμα «Η Ευρώπη κατά του καρκίνου», για την περίοδο 1996-2000, καθώς και σε μία σειρά οδηγιών σχετικών, μεταξύ άλλων, με την απαγόρευση της διαφήμισης των προϊόντων καπνού από την τηλεόραση, τις υγειονομικές απαιτήσεις σήμανσης στη συσκευασία, την απαγόρευση της εμπορίας ορισμένων τύπων καπνού για χρήση από το στόμα, καθώς και την ανώτατη επιτρεπόμενη περιεκτικότητα των τσιγάρων σε πίσσα. Η ανακοίνωση, η οποία αποτελεί την απάντηση σε πρόσφατο ψήφισμα του Συμβουλίου για την ανάγκη περιορισμού της κατανάλωσης καπνού στην Ευρώπη, βασίζεται εν μέρει στις συστάσεις της Υψηλού Επιπέδου Επιτροπής Εμπειρογνωμόνων στον τομέα του Καρκίνου, στο πλαίσιο του προγράμματος «Η Ευρώπη κατά του καρκίνου».

1.4. Οι προβλεπόμενες επιλογές καλύπτουν ένα ευρύ φάσμα θεμάτων, στα οποία συμπεριλαμβάνονται:

- η εκπαίδευση και η διαφώτιση 7

- η συλλογή στοιχείων και η διεξαγωγή επιδημιολογικών ερευνών 7

- τα συστατικά των τσιγάρων (πίσσα, νικοτίνη, πρόσθετες ουσίες) 7

- η σήμανση 7

- η φορολογία και οι λιανικές τιμές 7

- οι όροι πώλησης και διαφήμισης 7

- το παθητικό κάπνισμα 7

- η συνεργασία με τρίτες χώρες και διεθνείς οργανισμούς.

1.5. Η Επιτροπή κατατάσσει αυτές τις επιλογές σε δύο βασικές κατηγορίες: μέτρα που μπορούν να προταθούν και να εφαρμοσθούν σε κοινοτικό επίπεδο και μέτρα για τα οποία, ενόψει της αρχής της επικουρικότητας και των διατάξεων του άρθρου 129 της Συνθήκης, η Επιτροπή αναλαμβάνει μόνο συντονιστικό ρόλο.

2. Γενικές παρατηρήσεις

2.1. Η ΟΚΕ επιδοκιμάζει την πρόθεση της Επιτροπής να εντείνει τη δράση για την καταπολέμηση του καπνίσματος.

2.2. Η ΟΚΕ επισημαίνει τη σημασία των περιεχομένων στο παράρτημα της ανακοίνωσης της Επιτροπής συστάσεων της υψηλού επιπέδου επιτροπής εμπειρογνωμόνων στον τομέα του καρκίνου, της 2ας Οκτωβρίου 1996, για τη δημόσια υγεία στην Κοινότητα.

2.3. Η ΟΚΕ επισημαίνει, επίσης, την ιδιαίτερη σημασία της πληροφόρησης, της ενημέρωσης, καθώς και της εκπαίδευσης για θέματα υγείας, για την πρόληψη του καπνίσματος μεταξύ των παιδιών και των εφήβων. Ένα σημαντικό μέρος της παρέμβασης θα πρέπει να επικεντρωθεί σε αυτές τις ομάδες στόχους, επειδή συνήθως το κάπνισμα αρχίζει κατά την εφηβεία, ή και ενωρίτερα, και η πρώιμη έναρξη του καπνίσματος σχετίζεται με τη μακροχρόνια συνέχισή του. Ιδιαίτερης προστασίας πρέπει να τύχουν οι γυναίκες που εγκυμονούν.

2.4. Εντούτοις, η ΟΚΕ αντιλαμβάνεται την κοινωνικο-οικονομική σημασία που έχει, ειδικότερα όσον αφορά την απασχόληση, ο τομέας του καπνού. Η ΟΚΕ τονίζει την έλλειψη οικονομικά βιώσιμων δυνατοτήτων μετατροπής, στον γεωργικό τομέα, που προσφέρονται στους παραγωγούς ακατέργαστου καπνού. Συνεπώς, η περίπτωσή τους πρέπει να αποτελέσει αντικείμενο ιδιαίτερης προσοχής π.χ. με την εξέταση μέτρων που προσφέρουν σαφείς και κατάλληλες ενδείξεις για τον προσανατολισμό τους προς άλλες γεωργικές παραγωγές ή με τη δημιουργία των συνθηκών για απασχόληση σε εξωγεωργικούς τομείς. Οπωσδήποτε, η ΟΚΕ σύμφωνα με τις προηγούμενες γνωμοδοτήσεις της, τονίζει την ανάγκη μιας συστηματικής και συνεχούς αξιολόγησης των σημερινών μέτρων και προτάσεων για να εδραιωθεί η αποτελεσματικότητά τους όσον αφορά τη μείωση κατανάλωσης καπνού.

2.5. Όσον αφορά τις επικείμενες παρεμβάσεις, η ΟΚΕ βασίζεται στην αρχή ότι κάθε άνθρωπος έχει δικαίωμα να αναπνέει καθαρό αέρα. Αναμφισβήτητη είναι, επίσης, η αυτονομία των καπνιστών, εφόσον δεν βλάπτουν ή δεν ενοχλούν άλλους. Συνεπώς, δεν πρόκειται για τον προσωπικό στιγματισμό των καπνιστών, αλλά για την πρόληψη του καπνίσματος και την αλλαγή συμπεριφοράς.

2.6. Η ΟΚΕ συμφωνεί με την Επιτροπή ότι «Η Κοινότητα βρίσκεται σε καλή θέση για να προωθήσει μία καλύτερη και περισσότερο συνεκτική γενική στρατηγική καταπολέμησης του καπνίσματος». Η ΟΚΕ συμφωνεί περαιτέρω με την άποψη της Επιτροπής ότι στα μελλοντικά μέτρα της Κοινότητας στον τομέα της δημόσιας υγείας πρέπει να λαμβάνονται υπόψη οι αρχές της επικουρικότητας και της αναλογικότητας.

3. Ειδικές παρατηρήσεις

3.1. Όσον αφορά τα συστατικά των τσιγάρων, η Επιτροπή προτείνει την αξιολόγηση των πιθανών επιπτώσεων επί της υγείας των πρόσθετων ουσιών στα προϊόντα καπνού, την εξέταση της δυνατότητας για περαιτέρω μείωση της ανώτατης επιτρεπόμενης περιεκτικότητας σε πίσσα (επί του παρόντος 15 mg και από 31ης Δεκεμβρίου 1997 12 mg, εν ισχύ της οδηγίας του Συμβουλίου 90/239/ΕΟΚ), καθώς και την επιθυμία επιβολής της ανώτατης επιτρεπόμενης περιεκτικότητας σε νικοτίνη.

Υποστηρίζεται καταρχήν η σταδιακή μείωση της περιεκτικότητας σε πίσσα και νικοτίνη του καπνού, όπως προτείνεται από την υψηλού επιπέδου επιτροπή εμπειρογνωμόνων στον τομέα του καρκίνου, αλλά θα πρέπει να αποδειχθούν επιστημονικά ο αντίκτυπός της επί των συνηθειών καπνίσματος των καταναλωτών, καθώς και οι συνέπειές της επί της υγείας.

Η ΟΚΕ υποστηρίζει ότι η μείωση της περιεκτικότητας σε πίσσα και νικοτίνη του καπνού πιθανόν να οδηγήσει τον διαφημιστικό τομέα στην εκμετάλλευσή της, όπως, για παράδειγμα, με την προβολή προϊόντων καπνού ως «ελαφρών». Κατά συνέπεια, αυτή η μείωση της περιεκτικότητας θα μπορούσε να προκαλέσει την αύξηση της εξάπλωσης του καπνίσματος.

3.2. Είναι αναγκαίο να αποδεικνύεται από τη μεταποιητική βιομηχανία ότι οι ενδεχόμενες πρόσθετες ουσίες δεν είναι επιβλαβείς. Από μελέτες που πραγματοποιήθηκαν στις ΗΠΑ προκύπτει ότι στα τσιγάρα προστίθενται ειδικές ουσίες προκειμένου να αυξηθεί η επίδραση της νικοτίνης και, κατ' αυτόν τον τρόπο, η εξάρτηση των καπνιστών. Αυτό πρέπει να απαγορευθεί.

3.3. Όσον αφορά τη σήμανση, η Επιτροπή προτείνει να εξετασθεί η ανάγκη επιβολής μεγαλύτερων και πλέον ορατών υγειονομικών προειδοποιήσεων, σύμφωνα με τις ισχύουσες οδηγίες για τη σήμανση 89/622/ΕΟΚ και 92/41/ΕΟΚ. Η ΟΚΕ συμμερίζεται την εν λόγω πρόταση και υποστηρίζει, εν προκειμένω, ότι δεν επιτρέπονται περαιτέρω περικοπές στην ακριβή αναφορά των πρόσθετων ουσιών του καπνού, όπως συμβαίνει π.χ. στην περίπτωση των φαρμάκων και των τροφίμων.

3.4. Βάσει των υφιστάμενων οδηγιών των σχετικών με τη φορολογία των τσιγάρων και των προϊόντων καπνού, η Επιτροπή προτίθεται να ενθαρρύνει τα κράτη μέλη - και κυρίως αυτά στα οποία οι ισχύουσες λιανικές τιμές πώλησης είναι χαμηλότερες από τον κοινοτικό μέσο όρο - να χρησιμοποιήσουν τα περιθώρια που διαθέτουν για την αύξηση του ύψους των φόρων.

Η ΟΚΕ υποστηρίζει την εν λόγω πρόταση, επειδή, όπως απέδειξε μία σειρά επιστημονικών ερευνών, η διαθεσιμότητα του καπνού επηρεάζει τις συνήθειες καπνίσματος των καταναλωτών. Με την εναρμόνιση, μέσω της αύξησης, της λιανικής τιμής των προϊόντων καπνού, κυρίως τα παιδιά και οι νέοι θα αναγκαστούν να αποφύγουν το κάπνισμα, λόγω των περιορισμένων οικονομικών μέσων που διαθέτουν. Ένα μέρος των εσόδων από τη φορολογία πρέπει να διατεθεί για την πραγματοποίηση εκστρατειών ενημέρωσης, καθώς και για τη λήψη γενικών υγεινομικών μέτρων για την πρόληψη του καπνίσματος, και να μην εισρεύσει στα κρατικά ταμεία. Η ΟΚΕ συνιστά οι εν λόγω αυξήσεις να μην συμπεριληφθούν στους δείκτες τιμών καταναλωτή, στο μέτρο που χρησιμοποιούνται για αντισταθμιστικά μέτρα επί του εισοδήματος, προκειμένου να διασφαλισθεί ότι δεν έχουν πληθωριστικές επιπτώσεις.

Σε σχέση με τα προτεινόμενα βήματα για την αύξηση των φόρων η ΟΚΕ τονίζει και την ανάγκη μιας συνεπούς καταπολέμησης του λαθρεμπορίου προϊόντων καπνού.

3.5. Επισημαίνεται ότι η Επιτροπή δεν υποβάλλει ειδικές προτάσεις όσον αφορά τη διαφήμιση των τσιγάρων. Ιδιαίτερως, τονίζεται ότι δεν γίνεται αναφορά στην τροποποιημένη πρόταση οδηγίας του Συμβουλίου για τη διαφήμιση των προϊόντων καπνού (έγγρ. COM(91) 111 τελικό - SYN 194), του 1991, βάσει της οποίας θα απαγορευόταν κάθε άμεση ή έμμεση διαφήμιση των προϊόντων καπνού (εξαιρουμένης της διαφήμισης σε ειδικά καταστήματα πώλησης των σχετικών προϊόντων καπνού).

Στη γνωμοδότηση της 23ης Σεπτεμβρίου 1992 (), η ΟΚΕ είχε προτείνει να δοθεί η δυνατότητα στην ευρωπαϊκή καπνοβιομηχανία να καθιερώσει εθελούσιες απαγορευτικές διευθετήσεις όσον αφορά την άμεση και έμμεση διαφήμιση. Όμως, επειδή ο εν λόγω οικειοθελής έλεγχος εξακολούθησε να είναι σαφώς ανεπαρκής, η ΟΚΕ συμφωνεί με το ψήφισμα της υψηλού επιπέδου επιτροπής εμπειρογνωμόνων στον τομέα του καρκίνου, το οποίο προβλέπει την απαγόρευση της διαφήμισης των προϊόντων καπνού, επειδή αυτή ευθύνεται, μεταξύ άλλων, και για την έναρξη του καπνίσματος από τα παιδιά και τους νέους.

3.6. Ορισμένες προτάσεις της Επιτροπής αφορούν το κάπνισμα σε δημόσια κτίρια και χώρους εργασίας. Οι εν λόγω προτάσεις - συμπεριλαμβανομένης της πρότασης να εξεταστεί το θέμα της προστασίας των μη καπνιστών στα πλαίσια της συμφωνίας για την κοινωνική πολιτική - χρήζουν ιδιαίτερης προσοχής, επειδή, πέραν του δικαιώματος των καπνιστών να καπνίζουν, και οι μη καπνιστές έχουν το δικαίωμα να αναπνέουν αέρα με όσο το δυνατόν λιγότερες επιβλαβείς ουσίες. Επιβλαβείς ουσίες, όπως ο άσβεστος και το βενζόλιο, έχουν περιορισθεί, βάσει νόμου, στα χαμηλότερα δυνατά στην πράξη επίπεδα. Όσον αφορά τον καπνό του τσιγάρου το χαμηλότερο δυνατό επίπεδο κυμαίνεται στο μηδέν. Για το σεβασμό των δικαιωμάτων των μη καπνιστών, θα πρέπει να ληφθούν όλα τα μέτρα, προκειμένου να μειωθεί το όριο για τον καπνό του τσιγάρου στον περιβάλλοντα αέρα.

Εν προκειμένω, η ΟΚΕ παραπέμπει στις θετικές εμπειρίες ορισμένων χωρών, όπως για παράδειγμα της Φινλανδίας, όσον αφορά την προστασία των μη καπνιστών, βάσει νομικών μέτρων. Σημαντικό είναι επίσης να φροντίσουν τα κράτη μέλη για την συνεπή εφαρμογή της νομοθεσίας τους (π.χ. όσον αφορά την απαγόρευση του καπνίσματος σε δημόσιους χώρους). Η Επιτροπή αναγνωρίζει ότι στο σύνολο των κρατών μελών έχουν ήδη ληφθεί διάφορα μέτρα νομικής ή κανονιστικής φύσεως για τον περιορισμό ή την απαγόρευση του καπνίσματος στους δημόσιους χώρους. Οι διατάξεις αυτές αποβλέπουν στην προστασία της υγείας των μη καπνιστών. Η ΟΚΕ υπογραμμίζει την αναγκαιότητα των μέτρων αυτών όπως επίσης τη σημασία της συναίνεσης και του ρόλου των κοινωνικών εταίρων στη διαπραγμάτευση και την εφαρμογή των μέτρων αυτών.

3.7. Κατά το δημοσιονομικό έτος 1995, η Ευρωπαϊκή Κοινότητα κατέβαλε υπό την μορφή επιδοτήσεων περί τα 993 εκατ. Ecu, βάσει της ΚΟΑ για τον ανεπεξέργαστο καπνό, ενώ για μέτρα πρόληψης και ενημέρωσης διατέθηκε ποσοστό μόλις 1 % επί των εν λόγω επιδοτήσεων (από τα κονδύλια για την πρόληψη του καπνίσματος και την πληροφόρηση). Η Επιτροπή πρότεινε την αύξηση των κονδυλίων για την πρόληψη του καπνίσματος και την πληροφόρηση σε ποσοστό 2 % επί των επιδοτήσεων.

Η ΟΚΕ επιδοκιμάζει την πρόταση αυτή. Ως εκ τούτου, ζητείται από την Επιτροπή να εξετάσει κατά πόσο είναι δυνατή η ανεξάρτητη ενίσχυση των τομέων πληροφόρησης και των μέτρων διατήρησης.

Εκτός αυτού, η ΟΚΕ κρίνει ότι πρέπει να αυξηθούν σημαντικά και οι πόροι που διατίθενται για την πρόληψη του καπνίσματος (σήμερα μόλις 2 εκατομμύρια Ecu) στα πλαίσια του προγράμματος «Η Ευρώπη κατά του καρκίνου».

3.8. Όπως προβλέπει η πρόταση της Επιτροπής και σύμφωνα με πολυάριθμες επιστημονικές δημοσιεύσεις, το κάπνισμα θα πρέπει να θεωρείται εξάρτηση.

3.9. Λαμβανομένων υπόψη των τοπικών συνηθειών στο χώρο της αγοράς, πρέπει να ληφθεί μια σειρά μέτρων με την οποία θα περιορίζεται η πρόσβαση των παιδιών και των νέων σε προϊόντα καπνού, συμπεριλαμβανομένων και των αυτόματων μηχανών πωλήσεως τσιγάρων. Από την άποψη αυτή, η ΟΚΕ αναγνωρίζει ότι ορισμένα κράτη μέλη έχουν θεσπίσει με επιτυχία ορισμένα προγράμματα και προτρέπει όλα τα άλλα κράτη μέλη να μιμηθούν το παράδειγμα των πρώτων.

Βρυξέλλες, 9 Ιουλίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 313 της 20. 11. 1992.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι τροπολογίες που ακολουθούν απορρίφθηκαν κατά την πορεία της συζήτησης, παρόλο που υπερψηφίστηκαν από περισσότερο από 25 % των μελών.

Σημείο 2.1

Να διατυπωθεί ως εξής:

«1.2. Η Επιτροπή επισημαίνει ότι εδώ και δεκαετίες μειώνεται το κάπνισμα στην ΕΕ άλλα ότι το ποσοστό μειώσεως επιβραδύνθηκε κατά τα τελευταία έτη. Η Επιτροπή διαπιστώνει ότι άνω του 40 % του κοινοτικού πληθυσμού εξακολουθεί να καπνίζει και προβλέπει θα οξυνθούν ταχέως τα σοβαρά προβλήματα υγείας λόγω καπνίσματος τις επόμενες δεκαετίες. Σύμφωνα με το Eurobarometer 41.0 σημειώνεται ακόμη μεγαλύτερη μείωση του αριθμού καπνιστών, διαβεβαιώνεται μάλιστα ότι μόνον λίγο περισσότερο από το ένα τρίτο των πολιτών της ΕΕ ηλικίας άνω των 15 ετών είναι καπνιστές (35 %). Η ανακοίνωση καταδεικνύει ειδικότερα ότι είναι ανάγκη να ληφθούν ειδικώς μέτρα για ορισμένες ευπαθείς κατηγορίες του πληθυσμού, όπως οι γυναίκες, οι νέοι, τα άτομα που βρίσκονται σε δύσκολες κοινωνικοοικονομικές συνθήκες και οι μη καπνιστές.»

Αιτιολογία

Υπάρχει διαφορά μεταξύ των στοιχείων της Ανακοίνωσης και των στοιχείων που παρέχει το Eurobarometer, επίσημο όργανο της ιδίας της Επιτροπής. Είναι σκόπιμο εντούτοις να γίνει ευρύτερη μνεία των διαφόρων αξιολογικών στοιχείων, όπως π.χ. εκείνων που περιλαμβάνονται στο έντυπο Eurobarometer 41.0 «Η Ευρώπη και το κάπνισμα» της Μόναδας Δημόσιας Υγείας της ΓΔ V/F/I της 21. 9. 1994.

Αποτέλεσμα της ψηφοφορίας

Ψήφοι υπέρ: 42, ψήφοι κατά: 92, αποχές: 7.

Σημείο 2.5

Nα αντικατασταθεί από το ακόλουθο κείμενο:

«Κατά την άποψη της ΟΚΕ, τα προτεινόμενα μέτρα πρέπει να στηρίζονται στην αρχή ότι κάθε άνθρωπος έχει δικαίωμα να αναπνέει καθαρό αέρα. Παράλληλα, αναγνωρίζεται ότι οι καπνιστές έχουν δικαίωμα να καπνίζουν, εφόσον δεν βλάπτουν ή δεν ενοχλούν άλλους. Η ΟΚΕ υπογραμμίζει τον σημαντικό ρόλο που διαδραματίζουν οι κοινωνικοί εταίροι στην κατάρτιση οδηγιών σχετικά με το κάπνισμα στο χώρο εργασίας. Συνεπώς, ο στόχος που επιδιώκεται δεν είναι ο προσωπικός στιγματισμός των καπνιστών, αλλά η καταβολή μιας προσπάθειας για την καταπολέμηση του καπνίσματος στα πλαίσια των εθνικών πολιτισμών και για την αλλαγή νοοτροπίας.»

Αιτιολογία

Οι κοινωνικοί εταίροι θα πρέπει να συμμετέχουν στις συζητήσεις κάθε θέματος που αφορά τη θέση των ανθρώπων στο χώρο εργασίας. Στην καλύτερη περίπτωση θα πρέπει να επιδιώκεται η επιτόπου επίτευξη συμφωνίας μεταξύ των ενδιαφερομένων.

Αποτέλεσμα της ψηφοφορίας

Ψήφοι υπέρ: 51, ψήφοι κατά: 87, αποχές: 10.

Σημείο 3.5, 2η παράγραφος

Να αντικατασταθεί με το ακόλουθο κείμενο:

«Στη γνωμοδότηση της 23ης Σεπτεμβρίου 1992, η ΟΚΕ είχε απορρίψει την απαγόρευση της διαφήμισης καπνού. Η ΟΚΕ είχε προτείνει να δοθεί η δυνατότητα στην ευρωπαϊκή καπνοβιομηχανία να εισαγάγει εθελούσιες απαγορευτικές διευθετήσεις όσον αφορά την άμεση και έμμεση διαφήμιση, η οποία δεν θα πρέπει να απευθύνεται σε νέους ή να συνδέεται με αθλητικές δραστηριότητες. Οι παραγωγοί καπνού κλήθηκαν να μην δημοσιεύσουν διαφημίσεις σε περιοδικά τα οποία απευθύνονται σε νέους ή έχουν ως αντικείμενο τον αθλητισμό. Η εθελούσια αυτή διευθέτηση εφαρμόσθηκε ικανοποιητικά.

Η ΟΚΕ επαναλαμβάνει συνεπώς την άποψη που εξέφρασε στη γνωμοδότηση της 23ης Σεπτεμβρίου 1992, και απορρίπτει εκ νέου την απαγόρευση των διαφημίσεων καπνού, υπό το φως των αποκτηθεισών εμπειριών.»

Αιτιολογία

Η τροπολογία αυτοαιτιολογείται.

Αποτέλεσμα της ψηφοφορίας

Ψήφοι υπέρ: 44, ψήφοι κατά: 90, αποχές: 8.

Σημείο 3.8

Προτείνεται να επαναδιατυπωθεί το σημείο 3.8 ως εξής:

«3.8. Η ΟΚΕ διαπιστώνει ότι στην ανακοίνωση προτείνεται να επαναταξινομηθεί η νικοτινίαση στην κατηγορία της εξάρτησης, γεγονός το οποίο καθιστά δυνατή την αντιμετώπισή της στο πλαίσιο σημαντικών κοινοτικών προγραμμάτων στον τομέα της δημόσιας υγείας. Στη γνωμοδότηση της 29ης Μαΐου 1991, η ΟΚΕ είχε ήδη επισημάνει ότι ο όρος "νικοτινίαση" αποτελεί βαρύ χαρακτηρισμό.»

Αιτιολογία

Είναι εύλογο να διερωτηθεί κανείς εάν η επαναταξινόμηση προϊόντων τα οποία πωλούνται νομίμως συνιστά ενδεδειγμένη προσέγγιση για την αντιμετώπισή τους στο πλαίσιο προγραμμάτων που αφορούν κυρίως παράνομες ναρκωτικές ουσίες. Η ΟΚΕ έχει απορρίψει, κατά το παρελθόν, την εν λόγω ερμηνεία.

Αποτέλεσμα της ψηφοφορίας

Ψήφοι υπέρ: 49, ψήφοι κατά: 71, αποχές: 5.